आरएसएस का विश्व संघ शिविर आज से, 40 देशों के 700 प्रतिनिधि आएंगे
राष्ट्रीय स्वयंसेवक संघ का विश्व संघ शिविर-2015 मंगलवार से शुरू होगा। छह दिनी आयोजन एमरल्ड हाइट्स स्कूल में होगा। लोकसभा अध्यक्ष सुमित्रा महाजन शाम पांच बजे इसका उद्घाटन करेंगी। 2 जनवरी को सरसंघचालक मोहन भागवत भी शामिल होंगे। आयोजन में 40 देशों के 700 से ज्यादा प्रतिनिधि भाग लेंगे। विदेश मंत्री सुषमा स्वराज भी इसमें शामिल होने मंगलवार शाम आएंगी।
हर पांच साल में होने वाला यह आयोजन पहली बार मध्यप्रदेश में होने जा रहा है। हिंदू स्वयंसेवक संघ के सहसंयोजक रवि कुमार अय्यर ने बताया हिंदू सेविका समिति, हिंदू स्वयंसेवक संघ, सनातन धर्म स्वयंसेवक संघ, हिंदू सेवाई संगम, सेवा इंटरनेशनल, संस्कृत भारती और विश्व हिंदू परिषद के विश्व में फैले प्रतिनिधियों का समागम इसमें होगा। अलग-अलग देशों में उक्त संगठनों की गतिविधियों की जानकारी दिए जाने के साथ ही वहां आ रही समस्याएं और उनके समाधान पर चर्चा होगी। कार्यक्रम में भैयाजी जोशी, दत्तात्रय होसबले, प्रो. कपिल कपूर भी संबोधित करेंगे। स्वागत समिति का नेतृत्व पद्मश्री जनक पलटा मगिलिगन करेंगी। पहला शिविर 1990 में बेंगलुरु में हुआ था। इसके बाद यह बड़ोदरा, मुंबई, गांधीनगर और पुणे में हो चुका है। उन्होंने बताया कि उक्त सभी संगठन विदेशों में बसे भारतीयों को जोड़ने और भारतीयता के साथ मानव सेवा, संस्कृति की ओर प्रेरित करने का काम करते हैं।
hin_Deva hin_Deva hin_Deva